กสิกรไทยคาดหุ้นไทยสัปดาห์หน้าฟื้นตัว
ศูนย์วิจัยกสิกรไทยคาดการณ์หุ้นไทยสัปดาห์หน้าดัชนีมีโอกาสฟื้นตัวขึ้น-แนะติดตามตัวเลขเศรษฐกิจสหรัฐ
20 เม.ย. 2556

ศูนย์วิจัยกสิกรไทยคาดการณ์หุ้นไทยสัปดาห์หน้าดัชนีมีโอกาสฟื้นตัวขึ้น-แนะติดตามตัวเลขเศรษฐกิจสหรัฐ
บริษัทหลักทรัพย์กสิกรไทย และ บริษัทศูนย์วิจัยกสิกรไทย สรุปภาวะตลาดหุ้นไทย (15-19 เม.ย.)ดัชนีตลาดหุ้นไทยปรับเพิ่มขึ้น โดยได้แรงหนุนจากข้อมูลผลประกอบการบริษัทที่ออกมาดี
ทั้งนี้ ดัชนีหุ้นไทยปิดที่ระดับ 1,545.46 จุด เพิ่มขึ้น 1.19% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 21.62% จากสัปดาห์ก่อน มาอยู่ที่ 51,115.22 ล้านบาท โดยนักลงทุนสถาบันและนักลงทุนต่างชาติซื้อสุทธิ ขณะที่ บัญชีบริษัทหลักทรัพย์และนักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 479.25 จุด เพิ่มขึ้น 1.59% จากสัปดาห์ก่อน
ตลาดหุ้นไทยเปิดทำการในวันพุธ หลังปิดทำการเนื่องในเทศกาลสงกรานต์ โดยปรับตัวลดลงท่ามกลางความกังวลเกี่ยวกับเศรษฐกิจจีนที่ขยายตัวต่ำกว่าคาดการณ์ รวมไปถึงความกังวลเกี่ยวกับเหตุการณ์ระเบิดที่บอสตัน สหรัฐฯ ก่อนที่จะปรับเพิ่มขึ้นในช่วงปลายสัปดาห์ โดยได้แรงหนุนจากข้อมูลผลประกอบการบริษัทที่ออกมาดี
สำหรับแนวโน้มสัปดาห์ระหว่างวันที่ 22-26 เม.ย. 2556 บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด มองว่า ดัชนีมีโอกาสฟื้นตัวขึ้นต่อเนื่อง ขณะที่ต้องติดตามตัวเลขเศรษฐกิจสหรัฐฯ ที่สำคัญ อาทิ เครื่องชี้ที่อยู่อาศัย ยอดสั่งซื้อสินค้าคงทน จีดีพีไตรมาส 1/56 และดัชนีความเชื่อมั่นผู้บริโภค ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,510 และ 1,450ขณะที่แนวต้านคาดว่า จะอยู่ที่ 1,560 และ 1,570 ตามลำดับ